MUDr. **Ján Valach** (\* 29. september 1899, Vaľkovo, dnes časť Českého Brezova – † 11. september 1980, Rimavská Sobota) bol slovenský lekár chirurg, účastník domáceho druhého česko-slovenského odboja na Slovensku a Slovenského národného povstania (SNP).

Život
-----

Po absolvovaní štúdia na gymnáziu v Rimavskej Sobote študoval na Lekárskej fakulte Karlovej univerzity v Prahe, ktorú úspešne ukončil v roku 1924. Následne pôsobil ako obvodný lekár v Hnúšti (1924 – 1931), asistent na I. chirurgickej klinike v Prahe (1932 – 1939) pod vedením prof. Arnolda Jiráska a ako lekár a primár v Likieri (1939 – 1945; dnes časť Hnúšte).

Jeho zásluhou bola v Likieri v roku 1939 zriadená provizórna nemocnica. Vykonával chirurgické a gynekologické operácie, kvalitnú brušnú chirurgiu vrátane operácií žalúdka. Prvú cholecystektómiu a mastektómiu učinil už v roku 1939. Po vyhlásení povstania sa v hodnosti kapitána stal riaditeľom tohto zdravotníckeho zariadenia, ktoré plnilo úlohu povstaleckej nemocnice. Pod jeho vedením pracovali lekári MUDr. Zdenek Hrivnák, MUDr. Ján Daniš, MUDr. Artúr Goldberger (Koval), MUDr. Rachel Ledererová-Kleinová, MUDr. Eugen Tochten, ošetrovateľky, pomocný a správny personál. 27. septembra sem bola evakuovaná časť ťažko ranených z Banskej Bystrice, ktorých 19. októbra presunuli do Heľpy a na Letisko Tri Duby. Odbojárov liečili pod krycími menami ako civilov na rôzne choroby a „úrazy doma pri práci". Počas SNP až do mája 1945 nemocnica ošetrila vyše 500 osôb, väčšinou z Gemera. Okrem iných sa tu liečili Pavol Marcely, ktorý bol ťažko postrelený do ľavého pleca na Kohúte pri Revúcej, sovietsky pilot Vasil Čorný, ktorého postrelili pri bombardovaní Budapešti a musel núdzovo pristáť pri Čerenčanoch, viacerí francúzski aj sovietski partizáni či rumunski vojaci.

Po oslobodení obnovil činnosť Štátnej nemocnice v Rimavskej Sobote a pracoval ako jej riaditeľ. Podľa historičky Anny Falisovej „patril medzi vynikajúcich odborníkov v brušnej chirurgii [...]. Zaslúžil sa o šírenie zdravotníckej osvety." Učinil okolo 500 operácií žalúdka, ako aj trepanácie, operácie nádorov miechy, otvorenie srdcového vaku a i. Publikoval odborné práce v časopisoch *Rozhledy v chirurgii*, *Časopis lékařů českých*, *Slovenský lekár*, *Praktický lekár* a i.

Vyznamenania
------------

* 1946: Rad Slovenského národného povstania II. triedy,
* viaceré pamätné medaily, o. i. Pamätná medaila k 20. výročiu Slovenského národného povstania (1964).

Výber z bibliografie
--------------------

* VALACH, Ján. Zmeny pľuc pri operovanom hrudníku. *Rozhledy v chirurgii*, 1936, roč. 15, čís. 1, s. 385-400.
* VALACH, Ján. Naše zkušenosti s léčbou prudkých hnisavých onemocnění. *Časopis lékařů českých*, 1937, roč. 76, čís. 22, s. 934-936.
* VALACH, Ján. Naše klinické zkušenosti s chirurgickým léčením empyemu hrudníku. *Časopis lékařů českých*, 1937, roč. 76, čís. 26, s. 1286-1290.
* VALACH, Ján. Extrakcia projektilu zo srdečného vaku. *Rozhledy v chirurgii*, 1945, roč. 24, čís. 9, s. 351-353.
* VALACH, Ján. Nové žaludočné, črevné a cievne kliešte. *Rozhledy v chirurgii*, 1946, roč. 25, čís. 11, s. 423-425.
* VALACH, Ján. Poruchy vedomia ako akútne stavy. *Slovenský lekár*, 1950, roč. 12, s. 380-387.

Referencie
----------

1. 1 2 3 4 5  Velech, Ján. In:  *Dejiny Slovenského národného povstania 1944*. Bratislava : Pravda, 1984. Zväzok 5. zväzok Encyklopédia odboja a SNP, s. 583.
2. 1 2 3 4 5  VALACH, Ján. In: FALISOVÁ, Anna. *Lekári na Slovensku do roku 2000*. Bratislava : Veda, 2010. ISBN 978-80-224-1166-0. S. 418-419.
3. 1 2  BOLFÍK, Július. *Protifašistický odboj a oslobodenie Gemera*. 1. vyd. Martin : Osveta, 1981. 432 s. S. 102.

Literatúra
----------

* VALACH, Ján. Povstalecká nemocnica v Likieri. *Obzor Gemera*, 1971, roč. 11, čís. 2, s. 78-84.